Ranet apotek i Trondheim med sprøyte
Mannen var pent kledd i en svart dunjakke og dressbukse da han gikk inn på apoteket på Byåsen butikksenter i Trondheim. Han skal være rundt 190 centimeter høy. - Mannen truet til seg varer fra apoteket med en sprøyte og gikk ut igjen, antakelig i retning lyskrysset utenfor senteret, sier operasjonsleder Ebbe Kimo i Sør-Trøndelag politidistrikt til NTB. Politiet fikk melding om ranet klokken 9.30. Politiet er på stedet med flere patruljer, men har ennå ikke pågrepet mannen. Det er uvisst hva slags type apotekvarer raneren fikk med seg. Han skal ikke ha fått med seg kontanter.
En mann truet med en sprøyte og fikk med seg varer fra et apotek på Byåsen i Trondheim torsdag formiddag.